Tesourie gee duidelikheid oor Eskom-vrystelling  (Argieffoto: GCIS) Die nasionale tesourie het die besluit om Eskom, wat reeds jare lank in diep finansiële moeilikheid is, vry te stel van sekere bepalings in die Wet op Openbare Finansiële Bestuur, verdedig. Die vrystelling vereis steeds van Eskom om finansiële en nie-finansiële inligting oor onreëlmatige, vrugtelose en verkwistende uitgawes bekend te maak, maar slegs in sy jaarverslag. Volgens die tesourie sal deursigtigheid en aanspreeklikheid rakende verslagdoening nie benadeel word nie en steeds openbaar gemaak word soos tans vereis word, maar versag dit die risiko’s wat kan ontstaan. “Eskom is nie vrygestel daarvan om te verseker dat hy doeltreffende en toepaslike stappe doen om onreëlmatige, vrugtelose en verkwistende uitgawes te voorkom nie. Hy is ook nie daarvan vrygestel om toepaslike kriminele of dissiplinêre stappe te doen as gevolg van enige verliese wat tot dusver gely is nie. Alle wesenlike verliese deur kriminele optrede en enige verliese wat uit onreëlmatige uitgawes verhaal of afgeskryf word, sal steeds in die jaarstate gerapporteer moet word.” Die tesourie sê om dié transaksies in die finansiële state te rapporteer, verhoog die waarskynlikheid van ŉ gekwalifiseerde ouditmening, wat ander genoteerde maatskappye nie in die gesig staar nie. ŉ Gekwalifiseerde ouditmening kan Eskom se koste van lenings verder verhoog en bykomende druk op Eskom se skuldlas plaas. “Die vrystelling wat aan Eskom toegestaan is, sal hom in staat stel om voort te gaan om sy balansstaat te finansier en steeds aanspreeklikheid, deursigtigheid en verslagdoeningsvereistes in sy jaarverslae en finansiële jaarstate te handhaaf. As die vrystellings nie oorweeg word nie, sal dit druk op die fiskus plaas en leenbevoegdhede van die staatsinstelling beperk,” het die tesourie gesê. Eskom het die vrystelling verwelkom en die versekering gegee van sy verbintenis om aan toepaslike wetgewing te voldoen. Volgens die kragvoorsiener is hy al vir etlike maande met verskeie belanghebbendes van die nasionale tesourie en die departement van openbare ondernemings in gesprek oor sy voorstel om die minister se goedkeuring te vra in verband met hierdie vrystelling. “Nakoming van die Wet op die Bestuur van Openbare Finansies bly ŉ prioriteit aangesien Eskom voortgaan om aandag te gee aan onreëlmatige, vrugtelose en verkwistende uitgawes, insluitend toepaslike gevolgbestuursprosedures,” het Calib Cassim, waarnemende hoof van Eskom, gesê.